128. Oowinning oor die hel. – Bodemklippe
Gepubliseer op Mei 18, 2017 Mei 18, 2017 deur Ansophie Joubert
Ons bid volgens Jesus se bevel:
Ek sal aan jou die sleutels van die koninkryk van die hemel gee, en wat jy op die aarde toesluit, sal in die hemel toegesluit bly; en wat jy op die aarde oopsluit , sal in die hemel oopgesluit bly." (Matteus 16:19) [hemel=onsienlike realm]
Gebed is die goue draad deur die ganse Bybel en die mees belangrike koninkryksdinamiek. Maak gerus 'n studie van die gebede van die profete en konings van die Ou Testament. Dawid en sy mede psalmskrywers staan uit as die adel van die liedskrywers. Salomo se gebed by die toewyding van die Tempel en sy versoek vir wysheid, Jesaja se poësie – hy het sy profesieë gesing, Jeremia se uitbarstings van prys en lof, Daniël se gereelde gebede, Nehemia se skietgebede – een sinnetjie oproep van heelal-krag. Die paar konings van Juda wat die Here gesoek het en die wonderwerkende krag van God in die politiek van die antieke wêreld ervaar het.Die Heilige Gees skep die honger na gebed. Gebed is alles die werk van die Heilige Gees – dit is nie jou dissipline nie. As jy nie smag daarna nie – vra vir 'n begeerte na gebed.
Ek het my ma gesien die Bybel lees vir ure en ure. Ek was glad nie lus om dit te doen nie. Ek het in baie ander dinge belanggestel. Ek het gebid dat daar in my 'n begeerte na die Woord van God bonatuurlik ingeplant word en dit is presies wat gebeur het. Ek het 'n opgewonde verwagting van die Here in Sy woord.
GEBED is 'n lewe van gehoorsaamheid.
Die definisie van gehoorsaamheid lê opgesluit in die betekenis van die Griekse woord vir gehoorsaamheid – hupakoe. Dit kom van hupo=onder en akouo=om te hoor. Dit dui op hoor en aandag gee, om te hoor met onderdanige nederigheid en instemming.
Gehoorsaamheid is onderwerping aan God se manier en tyd.
Grieks het twee woorde vir tyd – chronos en kairos.
Chronos is die oorsprong vir die woord kronologie en dui op die tyd wat ons tel in kalenders en horlosies.
Kairos is die wonderbare konsep van God se tyd – die regte tyd, die volheid van tyd, die seisoen van guns en aksie in ons lewe, die voorafbepaalde tyd.
Gehoorsaamheid aan die Woord en onderwerping aan God se tyd sal ons in staat stel om openbaringskennis van die Heilige Gees te ontvang.
Ons grootste uitdaging in die lewe is om waarlik te sien, die waarheid te sien, dieper te kyk, sodat ons insig kry en verstaan. Ons eerste gebed is altyd soos die blinde man: Here, dat ek kan sien.
Ek wil dieper kyk in my omstandighede en lewe, sodat ek met doelgerigtheid kan lewe.
Sien bring ons by die tweede deel van die vers – soek. As ons sien, sal ons soek – die twee volg op mekaar.
Laat die Woord oor jou spoel.
Soek, en jy sal vind, sê Jesus in Matteus 7. Wat sal jy vind? Jy sal HOM vind. Die psalmis weet dit goed.
Daarom vertrou almal wat u Naam bely, op U, want U, Here, laat dié wat vra na u wil, nie in die steek nie. (Psalm 9:11)
Van die hemel af kyk die Here die mense deur om te sien of daar één verstandige is, één wat na die wil van God vra. (Psalm 14:2)
Net so in Jesaja.
Jy, volk in Sion, jy wat in Jerusalem woon, jy hoef nie meer te huil nie. Die Here sal jou genadig wees as jy na Hom roep om hulp, Hy sal jou gebed verhoor sodra Hy dit hoor. (Jesaja 30:19)
Jesus is die Deur, die Lewe, die Weg en die Waarheid. Moet tog nie toelaat dat die kwansuise rasionele sekulêre redenasies van die post-moderne samelewing die leuen versprei dat dit 'n eksklusiewe en uitsluitende manier van dink is nie. Dit is 'n warm, liefdevolle uitnodiging wat jou in die hart van God innooi, waar jy elke oplossing en voorsiening vir jou lewe kan ervaar.
Wat ookal die kerk mag wees in enige denominasie – God is aan die werk. Soveel mense het verwonding en teleurstelling in die kerk ervaar, maar God sal nooit sy kerk afskryf nie. Daar is altyd 'n oorblyfsel van opregte, toegewyde mense wat in Sy liefde leef. Ons mag dalk dink dis dood en klaar, maar God kyk na die hart en trek mense na Hom in gees en waarheid.
Moet nooit georganiseerde godsdiens met die ware kerk van Jesus verwar nie.
In jou soeke sal jy Jesus vind, want Hy sal sorg dat jy Hom vind. Hy openbaar die karakter van die Almagtige God en in Hom is al die beloftes van God ja en amen (1 Korintiërs 1:20). Hy is die Messias wat wonderwerke doen net soos toe Hy op aarde was.
Hy sal vir jou doen wat Hy vir Sy dissipels gedoen het in Lukas 24:45:
GEBED: Vra Jesus om Sy karakter aan jou te openbaar. Vra vir openbaringskennis en lig op Sy woord sodat jy jou lewe en omstandighede met 'n nuwe perspektief kan sien.
BEGINSEL vir 'n lewe van uitnemendheid: Sing die lied van Moses.
Who would not fear You, O King of the nations? For this is Your rightful due. For among all the wise men of the nations, and in all their kingdoms, There is none like You. (Jeremiah 10:7)
As jy soek en Hom vind sal jou vra-lysie 'n nuwe diemensie verkry en dalk heeltemal verander. Prioriteite sal skuif…
Kom ons dink vir 'n oomblik aan die wapenrusting soos dit verduidelik word in Efesiërs 6. Ons kan nie sonder die wapenrusting bid nie.
Gebed is die slagveld. Ons veg teen die bose magte in die lug, aktief en werklik, maar onsienlik. Die wapenrusting berei ons voor vir die slag en die Woord is ons swaard teen satan en sy trawante.
Liewe Bodemklipvriende, ek is weg vir twee weke. As ek terugkom sal ek die laaste stukkies in hierdie reeks oor die derde opdrag plaas:
Klop en vir jou sal oopgemaak word. Daar sal ons die gebeure van Pinksterdag bespreek en die toepassing daarvan in die kerk vandag.